text: 50.000 husstande har ikke fået tømt skrald: Sådan håndterer du dit affald
  02 november 2017 kl. 10.10
  Fyldte skraldespande hober sig op i Vejle. Skraldemændene strejker, og nu har 50.000 husstande ikke fået tømt skraldespanden i mindst en uge.
  Hele Vejle Kommune er nu ramt af skraldemændenes strejke, der har stået på en uge. Og intet tyder på, at der bliver tømt skraldespande lige foreløbig.
  Men man skal ikke bare sætte spand og løse poser ud til vejen, forklarer Vejle Kommunes affaldschef, Jørgen Chris Madsen.
  Her kan du aflevere dit affald
  Vejle GenbrugspladsVestre Engvej 707100 VejleMandag til fredag kl. 7.00-18.00 Lørdag, søndag og helligdage kl. 9.00-18.00Børkop GenbrugspladsOvermøllevej 1217080 Børkop Alle dage kl. 10.00-18.00Egtved Genbrugsplads Nydamsvej 86040 Egtved Alle dage kl. 10.00-18.00Give Genbrugsplads Dyrskuevej 27323 Give Alle dage kl. 10.00-18.00
  - Man skal sortere den overskydende affald i klare plastiksække. Så kan man enten lade det stå hjemme, indtil skraldemændene genoptager arbejdet, eller man kan køre det på en af vores genbrugspladser, hvor vi er klar til at modtage det.
  Han fortæller, at kommunen nok skal give borgerne besked, når der igen bliver hentet affald - man skal derfor ikke lade skraldet stå ude ved vejen.
  I Vejle Kommune får man tømt sin dagrenovation en gang om ugen eller hver 14. dag. Nu er alle de ugentlige tømninger aflyst, og affaldsproblemet bliver tydeligt større.
  - I de første par dage var der ikke mange, der kørte deres affald på genbrugsstationerne. Men nu en uge efter ser vi tydeligt en stigning, siger Jørgen Chris Madsen til TV SYD.
  Haveaffaldsbeholdere, nedgravede containere og affaldsspande, som er forbundet med en sundhedsrisiko, bliver fortsat tømt.
  